Gewonde boer ontwapen aanvaller, skiet met dié vuurwapen terugArgieffoto ŉ Bejaarde boer en ŉ verdagte is na ŉ hospitaal geneem nadat albei tydens ŉ aanval op ŉ plaas in die Rashoop-omgewing buite Brits in Noordwes gewond is. Lt.kol. Pelonomi Makau, provinsiale polisiewoordvoerder, het Donderdag aan Maroela Media gesê drie gewapende mans het Sondag omstreeks 03:00 op die plaas toegeslaan. “Die 76-jarige man was alleen in die huis toe hy oorval is. Die verdagtes het op geld aangedring. Hy is tydens die voorval in sy heup geskiet en met ŉ skerp voorwerp in die bors gesteek,” het Makau gesê. Sy het gesê die man het die verdagtes teengestaan en in ŉ stoeiery een van die aanvallers ontwapen. “Hy het met die verdagtes se vuurwapen op hulle geskiet en een van hulle in die rug gewond. Die ander twee het met ŉ bedrag geld en ŉ selfoon op vlug geslaan.” Die boer het hulp van sy bure ontbied, wat tot sy redding gekom het. Hulle het die verdagte vasgebind. Die boer en die slagoffer is na ŉ nabygeleë hospitaal geneem vir behandeling. Makau kon nie dadelik die boer se toestand bevestig nie. “Die verdagte is steeds onder polisiebewaking in die hospitaal. Hy sal in die Brits-landdroshof verskyn wanneer hy ontslaan word.” Die Brits-polisie ondersoek ŉ saak van poging tot moord en huisbraak. Die soektog na die twee verdagtes wat ontsnap het, duur voort.